Seun (5) word vermis ná pa se kar gekaap isŉ Vyfjarige seuntjie word sedert Dinsdagaand vermis nadat sy pa se voertuig in Bronkhorstspruit in Gauteng gekaap is. Die Bronkhorstspruit-polisie het Donderdag aan Maroela Media bevestig dat Mongezi Phike teen 14:00 steeds vermis word. Volgens ŉ beampte wat die voorval ondersoek, het Mongezi saam met sy pa gery toe hulle omstreeks 19:00 by ŉ kruising gekaap is. “Die pa is later uit die voertuig, ŉ donkergrys Nissan Sentra met die registrasienommer JYM465GP, gegooi. Die kapers het met die seuntjie weggery. Hy word nou al vir langer as 40 uur vermis.” Dessie Rechner, stigter en direkteur van die Pink Ladies, ŉ organisasie wat hom daarop toespits om vermiste persone op te spoor, het gesê Mongezi het ŉ rooi en wit trui, rooi sweetpakbroek en wit tekkies aangehad toe hy vir die laaste keer gesien is. Sy het die publiek versoek om pamflette met inligting oor die seuntjie se ontvoering op sosiale media te versprei, in die hoop dat iemand hom sal herken. Mense met inligting oor waar Mongezi hom moontlik bevind, kan kapt. Mnguni by 071 612 1895 of ao. Tosen by 082 535 0803, of die Pink Ladies by 072 214 7439 skakel.